Infiltruoti

Infiltruoti () – 2006 m. JAV kriminalinis trileris, režisuotas Martino Skorsezės. Tai 2002 m. Honkongo filmo „Infernal Affairs“ perdirbinys, scenarijų filmui parašė Viljamas Monahanas. Vaidina Leonardas DiKaprio, Metas Deimonas, Džekas Nikolsonas, Markas Volbergas, Martinas Šynas, Rėjus Vinstonas, Vera Farmiga, Antonis Andersonas ir Alekas Boldvinas.

Filmo veiksmas vyksta Bostone, kur airių mafijos bosas Frensis „Frenkas“ Kostelas slapta įdarbina Koliną Salivaną kaip šnipą į Masučusetso valstijos policijos komisariatą. Tuo pat metu policija paskiria slapta dirbančiam policininkui Viljamui „Biliui“ Kostiganui infiltruotis į Kostelo grupuotę. Kai abi pusės suvokia situaciją, abu vyrai mėgina nustatyti viens kito tapatybę pirmiau už kitą.

Siužetas 

Koliną Salivaną į organizuoto nusikalstamumo grupuotę įtraukia airių-amerikiečių mafijos bosas Frenkas Kostelas. Kostelas vaikį pasiunčia į policijos akademiją, kad šis vėliau taptų jo šnipu Masučusetso valstijos policijos komisariate. Salivanas tampa specialiojo tyrimų skyriaus nariu. Tuo pat metu prieš Biliui Kostiganui baigiant policijos akademiją, kapitonas Kvinanas ir seržantas Dignamas paprašo jo infiltruotis į Kostelo grupuotę, nes jo šeimos ryšiai su nusikalstama veikla suteikia jam puikią priedangą. Jis išmetamas iš akademijos ir kalėjime atsėdi bausmę už falsifikuotą nusikaltimą tam, kad padidinti jo įtikinamumą.

Salivanas užmezga artimus santykius su psichiatre Madolin Maden. Tuo tarpu lygtinai paleistas Kostiganas lankosi pas ją ir taip pat pradeda jausti jai jausmus. Kai vienos operacijos metu Kostelui pavyksta pasprukti, abu vyrai suvokia apie viens kito egzistavimą. Norėdamas prigauti „žiurkę“, Salivanas paprašo Kostelo, kad šis pateiktų savo grupuotės narių asmeninius duomenis. Kostiganas nuseka Kostelą į kino teatrą, kur šis įteikia Salivanui voką. Tada kinų kvartale Kostiganas vejasi Salivaną, bet nei vienam iš jų nepavyksta nustatyti viens kito tapatybės. Salivano vyrai nuseka Kvinaną į tariamą susitikimą su jo informatoriumi ir Kostelo pakalikai užmuša Kvinaną. Todėl nušalinamas Dignamas.

Salivanas Kvinano telefonu susisiekia su Kostiganu bei iš Kvinano dienoraščio sužino, kad Kostelas yra FTB informatorius ir sunerimsta dėl savo tapatybės saugumo. Policija suseka Kostelo grupuotę perkraunant kokainą. Įvyksta susišaudymas, kurio metu Salivanas prigauna Kostelą ir šiam prisipažinus esant FTB informatoriumi, jį nušauna. Kitą dieną Kostiganas atvyksta į komisariatą atgauti tapatybės ir atlyginimo, bet pamatęs Kostelo voką, pasišalina. Suvokiąs, kad Kostiganas rado voką, Salivanas ištrina visus juo duomenis iš komisariato kompiuterio.

Madolin praneša Salivanui, kad ji laukiasi. Vėliau ji suranda paketą nuo Kostigano; jai beklausant CD įrašytos medžiagos, įžengia Salivanas ir nesėkmingai pabando numalšinti jos įtarimą. Kostiganas ir Salivanas susitinka Kvinano mirties vietoje. Juos užtinka pareigūnas Braunas ir įsako Kostiganui mesti ginklą. Kostiganas nusiveda Salivaną link lifto ir jiems nusileidus, pareigūnas Bariganas nušauna Kostiganą ir Brauną, o šiam nusisukus, jį patį nušauna Salivanas.

Bariganas įvardijamas šnipu, o Kostiganas apdovanojamas Medaliu už nuopelnus. Salivanui grįžus į butą, jį užklumpa Dignamas ir nušauna.

Aktoriai 
 Aktorius – vaidmuo

 Leonardo DiCaprio – Viljamas „Bilis“ Kostiganas, jaunesnysis
 Matt Damon – štabo seržantas Kolinas Salivanas
 Jack Nicholson – Frensis „Frenkas“ Kostelas
 Mark Wahlberg – štabo seržantas Šonas Dignamas
 Martin Sheen – kpt. Oliveris Čarlzas Kvinanas
 Vera Farmiga – dr. Madolin Maden
 Ray Winstone – Arnoldas „ponas Prancūzas“ Frenčas
 Alec Baldwin – kpt. Džordžas Elerbis
 Anthony Anderson – pareigūnas Braunas
 James Badge Dale – pareigūnas Bariganas
 David O’Hara – „Ficis“ Ficgibonsas
 Mark Rolston – Timotis Delahantas
 Kevin Corrigan – Šonas Kostiganas
 John Cenatiempo – Markas Brambila
 Armen Garo – Judžinas Fratis
 Robert Wahlberg – specialusis FTB agentas Frenkas Lacio
 Kristen Dalton – Gven Kostelo
 Conor Donovan – jaunasis Kolinas Salivanas

Atsiliepimai ir apdovanojimai 
Filmas uždirbo 289 835 021 JAV dolerių, iš jų – 132 384 315 pasauliniu mastu. Sulaukė palankaus kino kritikų vertinimo, tinklalapiuose Rotten Tomatoes ir Metacritic filmas atitinkamai įvertintas 93 % ir 86 balais iš 100.

Apdovanojimai 
Oskarai
 Geriausias filmas
 Geriausias režisierius (Martin Scorsese)
 Geriausias montažas (Thelma Schoonmaker)
 Geriausias adaptuotas scenarijus (William Monahan)
Mark Wahlberg buvo nominuotas Oskarui geriausio antraeilio vaidmens kategorijoje.

Auksiniai gaubliai
 Geriausias režisierius (Martin Scorsese)
Taip pat buvo nominuotas kitiems 5 apdovanojimams: geriausias filmas, geriausias aktorius (Leonardo DiCaprio), geriausias antraeilio vaidmens aktorius (Jack Nicholson), geriausias antraeilio vaidmens aktorius (Mark Wahlberg) ir geriausias scenarijus (William Monahan).

Satelito apdovanojimai
 Geriausias filmas
 Geriausia draminė ekranizacija
 Geriausias adaptuotas scenarijus (William Monahan)
 Geriausias antraeilio vaidmens aktorius (Leonardo DiCaprio)

Išnašos 

2006 filmai
Kriminaliniai filmai
Trileriai
JAV filmai